Το **Νομοθετικό Συμβούλιο του Χονγκ Κονγκ** (Αγγλικά: Legislative Council of Hong Kong, Κινέζικα: 香港立法會) είναι το κοινοβούλιο του Χονγκ Κονγκ. Το σώμα αυτό έχει μακρόχρονη ιστορία αφού συστάθηκε πρώτη φορά την δεκαετία του 1840, όταν το Χονγκ Κονγκ έγινε Βρετανική αποικία. Σύμφωνα με την κοινή Σινο-Βρετανική διακήρυξη του 1984, το Χονγκ Κονγκ θα επιστρεφόταν στην Λαϊκή Δημοκρατία της Κίνας το 1997, διατηρώντας ωστόσο ένα υψηλό βαθμό αυτονομίας για διάφορα θέματα. Έτσι, όταν η περιοχή επανενώθηκε με την ηπειρωτική Κίνα, το Νομοθετικό Συμβούλιο δεν καταργήθηκε. Ο Βασικός Νόμος του Χονγκ Κονγκ, το ντε φάκτο δηλαδή σύνταγμα του Χονγκ Κονγκ, καθορίζει την λειτουργία του.

Είναι μονοθάλαμο και αποτελείται έως σήμερα από 70 μέλη, τα οποία εκλέγονται από εκλογές για τετραετή θητεία. Συνεπώς εκλογές γίνονται κάθε τέσσερα χρόνια. Οι πιο πρόσφατες εκλογές πραγματοποιήθηκαν το 2016. Η ιδιαιτερότητα του Νομοθετικού Συμβουλίου έγκειται στο ότι τα μέλη του δεν εκλέγονται όλα από άμεση καθολική ψηφοφορία, αλλά μόνο τα μισά (35). Από τα υπόλοιπα, 30 μέλη εκλέγονται από 28 «λειτουργικές περιφέρειες», οι οποίες εκπροσωπούν διάφορους οικονομικούς τομείς καθώς επίσης επιχειρήσεις και εταιρίες, ενώ τα εναπομείναντα 5 εκλέγονται με αναλογική εκπροσώπηση από όλο το Χονγκ Κονγκ.  Ωστόσο, το υπάρχον εκλογικό σύστημα αναμένεται να αλλάξει, αφού τον Μάρτιο του 2021, η κυβέρνηση του Χονγκ Κονγκ σε συνεργασία με το Πεκίνο, πέρασε ένα αμφιλεγόμενο εκλογικό σύστημα, το οποίο θα εφαρμοστεί για πρώτη φορά στις έπειτα από τις εκλογές του Σεπτεμβρίου του 2021.

Ιστορία
-------

Το 1841 η Βρετανία καταλαμβάνει το Χονγκ Κονγκ και το κάνει αποικία του. Η διοίκηση της νέας αυτής αποικίας ασκείται από έναν Κυβερνήτη ο οποίος διορίζεται από την κεντρική κυβέρνηση του Λονδίνου. Λίγο έπειτα, και συγκεκριμένα το 1843, συστάθηκε το Νομοθετικό Συμβούλιο του Χονγκ Κονγκ, το οποίο ,σύμφωνα με το γράμμα της βασίλισσας Βικτωρίας για την διοίκηση της περιοχής, πρέπει να «ψηφίζει τους νόμους και όλα τα απαραίτητα διατάγματα για την ειρήνη, την δημόσια τάξη, και την καλή διακυβέρνηση του Χονγκ Κονγκ» Ωστόσο, το αποικιακό Νομοθετικό Συμβούλιο διέφερε σημαντικά από το σημερινό, αφού πρώτον είχε αρκετά λιγότερα μέλη (μόλις 16 το 1947) και δεύτερον, τα μέλη του διορίζονταν για μεγάλο χρονικό διάστημα μόνο από τον Κυβερνήτη. Αυτό ίσχυε έως και 1985, οπότε και κάποια μέλη του Νομοθετικού Συμβουλίου εκλέχτηκαν από περιορισμένη ψηφοφορία.

### Μετά την επανένωση

Την 1η Ιουλίου 1997 το Χονγκ Κονγκ έγινε επίσημα μέρος της Λαϊκής Δημοκρατίας της Κίνας, και έτσι το Νομοθετικό Συμβούλιο έκανε στην ουσία μία καινούρια αρχή. Τον Μάιο του 1998 έγιναν και οι πρώτες εκλογές κάτω από την Κινεζική κυριαρχία. Το πρώτο Νομοθετικό Συμβούλιο είχε δίχρονη θητεία (αντί για τετράχρονη) και συνεπώς εκλογές έγιναν ξανά εκλογές το 2000. Από εκεί και έπειτα εκλογές διεξάγονται κάθε 4 χρόνια.

Τον Ιούλιο του 2019, το κτήριο του Νομοθετικού Συμβουλίου παραβιάστηκε από διαδηλωτές. Οι διαδηλωτές έσπασαν τις εισόδους, ενώ ζωγράφισαν αντικυβερνητικά γκράφιτι στους τοίχους. Λίγο αργότερα, ειδικές δυνάμεις της αστυνομίας έφτασαν στο σημείο, και οι διαδηλωτές αποχώρησαν. Το συμβάν ήταν μέρος του κινήματος διαδηλώσεων του Χονγκ Κονγκ του 2019.

Οι εκλογές που ήταν προγραμματισμένες για το 2020 αναβλήθηκαν για το επόμενο έτος (δηλαδή για τον Σεπτέμβριο του 2021, λόγω της Πανδημίας του κορωνοϊού του 2020.

Στις 17 Νοεμβρίου 2020, τέσσερις βουλευτές της φιλοδημοκρατικής παράταξης κυρήχθησαν έκπτωτοι και έχασαν το αξίωμα του βουλευτή. Θεωρώντας πως η απόφαση είχε πολιτικά κίνητρα, 15 φιλοδημοκρατικοί βουλευτές ανακοίνωσαν από κοινού την παραίτησή τους από το Συμβούλιο, κάτι πρωτόγνωρο για τα χρονικά του Νομοθετικού Συμβουλίου. Έτσι η σημερινή σύσταση του Συμβουλίου έχει 43 βουλευτές από τους οποίους μόνο δύο δεν ανήκουν στην παράταξη υπέρ του Πεκίνου.

Κτήριο
------

Μέλη του Νομοθετικού Συμβουλίου καθώς αποχωρούν από την αίθουσα των συνεδριάσεων
Το κτήριο όπου στεγάζεται το Νομοθετικό Συμβούλιο είναι σχετικά καινούριο, αφού εγκαινιάστηκε το 2011. Αποτελεί ένα μοντέρνο και φουτουριστικό κτήριο, και βρίσκεται στο κέντρο της πόλης. Χαρακτηριστικό του κτηρίου είναι η εκτεταμένη χρήση μεγάλων διάφανων τζαμιών, τα οποία συμβολίζουν την διαφάνεια και την προοδευτικότητα του Χονγκ Κονγκ. Παλαιότερα, το Νομοθετικό Συμβούλιο στεγαζόταν σε διάφορα άλλα κτήρια. Αυτά, με την πάροδο του χρόνου αποδεικνύονταν μικρά και γενικά δεν κάλυπταν όλες τις ανάγκες λειτουργίας του συμβουλίου. 

* Το κτήριο του Νομοθετικού Συμβουλίου εξωτερικάΤο κτήριο του Νομοθετικού Συμβουλίου εξωτερικά
* Ξανά εξωτερικά, από άλλη οπτική γωνία..Ξανά εξωτερικά, από άλλη οπτική γωνία..
* Η αίθουσα συνεδριάσεων του Νομοθετικού ΣυμβουλίουΗ αίθουσα συνεδριάσεων του Νομοθετικού Συμβουλίου
* Εσωτερικά και κοιτάζοντας ψηλά...Εσωτερικά και κοιτάζοντας ψηλά...

Παραπομπές
----------

1. 1 2  «Legislative Council of Hong Kong» (στα αγγλικά). *Wikipedia*. 2021-03-30. .
2. 1 2 3   Hong Kong’s Legislative Council (Legco). Congressional Research Service. (σε μορφή PDF). Ανακτήθηκε στις 2/4/2021.
3. ↑  «Hong Kong - Government and society». *Encyclopedia Britannica* (στα Αγγλικά). Ανακτήθηκε στις 2 Απριλίου 2021.
4. ↑  Καράγιωργας, Ιωάννης (30 Μαρτίου 2021). «Κίνα: Αλλαγή στο εκλογικό σύστημα του Χονγκ Κονγκ». *euronews*. Ανακτήθηκε στις 2 Απριλίου 2021.
5. 1 2  «Legislative Council of the Hong Kong Special Administrative Region - History of the Legislature». *www.legco.gov.hk*. Ανακτήθηκε στις 2 Απριλίου 2021.
6. 1 2  «Legislative Council of the Hong Kong Special Administrative Region - History of the Legislature». *www.legco.gov.hk*. Ανακτήθηκε στις 2 Απριλίου 2021.
7. ↑  hermesauto (1 Ιουλίου 2019). «Mayhem in HK after protesters storm Legco complex; govt slams move as 'extreme violence'». *The Straits Times* (στα Αγγλικά). Ανακτήθηκε στις 5 Απριλίου 2021.
8. ↑  «Hong Kong protests: Storming of parliament in pictures» (στα αγγλικά). *BBC News*. 2019-07-01.. Ανακτήθηκε στις 2021-04-05.
9. ↑  «Hong Kong postpones elections for a year 'over virus concerns'» (στα αγγλικά). *BBC News*. 2020-07-31.. Ανακτήθηκε στις 2021-04-02.
10. ↑  «Legislative Council Complex | Hong Kong Tourism Board». *Discover Hong Kong* (στα Αγγλικά). Ανακτήθηκε στις 4 Απριλίου 2021.
11. ↑  «Legislative Council Complex – Tamar, Hong Kong | Guida Moseley Brown Architects». Ανακτήθηκε στις 4 Απριλίου 2021.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Νομοθετικό Συμβούλιο του Χονγκ Κονγκ** |